Медведев Дмитрий журналистхэм я упщIэхэм жэуап ярет
УФ-м и Премьер-министр Медведев Дмитрий дыгъуасэ урысей телеканалитхум я журналистхэм я упщIэхэм эфир занщIэм жэуап щаритащ. Иджы еянэу къызэрагъэпэщ апхуэдэ зэпсэлъэныгъэм къулыкъущIэм илъэсым ялэжьахэр къыщызэщIикъуэж хабзэщ. Абы тету екIуэкIа зэIущIэм Медведевыр щытепсэлъыхьащ бюджет политикэм, нэгъуэщI къэралхэм кърашхэр ди хэкум къыщыщIагъэкIхэмкIэ зэхъуэкIыным, санкцэхэр къыщытхуагъэува лъэхъэнэм лэжьыгъэр зэрекIуэкIым, нэгъуэщIхэми.
Премьер-министрым нэхъыбэу зи гугъу ищIар, дауи, нобэ цIыхубэр зыгъэпIейтей Iуэхугъуэхэрщ. Экономикэм щытепсэлъыхьым, Медведевым къыхигъэщащ абы зэрыкIэрыхур къызэрызэтрагъэувыIар, етIанэгъэ щыщIэдзауэ экономикэм зиIэтыжыну зэрыхуагъэфащэр, 2016 гъэм инфляцэм хуэдитIкIэ зэрыхэщIынур.
Медведевыр къытеувыIащ дунейм щекIуэкI Iуэхугъуэхэм, егъэджэныгъэ, узыншагъэр хъумэн, мэкъумэш IэнатIэхэм, жылагъуэр зыгъэпIейтейхэмрэ цIыхухэм я псэукIэр егъэфIэкIуэнымрэ, Iулъхьэм ебэнынымрэ къэрал мылъкур зытегъэкIуэдапхъэхэмрэ, нэгъуэщIхэми.
Къэбарт Мирэ.
